作者：李曾伯
词牌/韵律：沁园春

paragraphs: 大江之西，康庐之阴，壮哉此州。
有舳橹千里，旌旗百万，襟喉上国，屏翰中流。
弹压鲸波，指麾虎渡，著此商川万斛舟。
青毡旧，看崇诗说礼，缓带轻裘。
十年泉石优游。
久高卧元龙百尺楼。
正九重侧席，相期岩弼，一贤砥柱，聊试边筹。
了却分弓，归来调鼎，得见茂洪何复忧。
谈兵暇，问琵琶歌曲，无恙还不。